b'\n_START_ARTICLE_\nUporaba substanc za izbolj\xc5\xa1anje u\xc4\x8dinkovitosti na delovnem mestu\n_START_PARAGRAPH_\nSodobna delovna okolja od posameznika zahtevajo vedno ve\xc4\x8djo zmogljivost, u\xc4\x8dinkovitost in storilnost. Zaposleni morajo biti visoko motivirani, u\xc4\x8dinkoviti, produktivni, \xc5\xbeeljni uspeha in v vedno kraj\xc5\xa1em \xc4\x8dasu dosegati vedno ve\xc4\x8d. \xc4\x8cas za po\xc4\x8ditek se kraj\xc5\xa1a, delitev med delovnim in prostim \xc4\x8dasom je vedno bolj zabrisana, tekmovalnost zaposlenih za omejene vire oziroma ohranjanje zaposlitve je vedno ve\xc4\x8dja. Zahteve delovnih okoljih so tako vedno ve\xc4\x8dje, zaposleni pa jih vedno te\xc5\xbeje dosegajo, zaradi \xc4\x8desar v zadnjem \xc4\x8dasu nara\xc5\xa1\xc4\x8da raba razli\xc4\x8dnih substanc za namene izbolj\xc5\xa1anja u\xc4\x8dinkovitosti na delovnem mestu. Nekateri posamezniki se v te namene poslu\xc5\xbeujejo farmakolo\xc5\xa1kih sredstev (FSK), v zadnjem \xc4\x8dasu pa kot alternativa FSK nara\xc5\xa1\xc4\x8da tudi uporaba zelo majhnih odmerkov psihedeli\xc4\x8dnih substanc.\n_START_SECTION_\nPozitivni u\xc4\x8dinki\n_START_PARAGRAPH_\nMFT in AMF naj bi imela pozitivne u\xc4\x8dinke na pomnjenje in spominjanje, pri nekaterih pa tudi na izvr\xc5\xa1ilne funkcije. MFT je izbolj\xc5\xa1al tudi opravljanje novih nalog in nalog, ki zahtevajo pozornost ter pospe\xc5\xa1il na\xc4\x8drtovanje pri zapletenih nalogah._NEWLINE_MOD je izbolj\xc5\xa1al u\xc5\xbeitek pri opravljanju kot tudi kakovost izvedbe nalog, povezanih z na\xc4\x8drtovanjem, odlo\xc4\x8danjem ter prostorskim in vizualnim pomnjenjem, ter okrepil \xc4\x8das odzivnosti, logi\xc4\x8dno sklepanje in re\xc5\xa1evanje problemov. Prav tako je izbolj\xc5\xa1al pozornost pri spo\xc4\x8ditih posameznikih ter ohranil vi\xc5\xa1jo mero budnosti, pomnjenja in izvr\xc5\xa1ilnih funkcij pri neprespanih posameznikih.\n_START_SECTION_\nNegativni u\xc4\x8dinki\n_START_PARAGRAPH_\nPozornost oz. osredoto\xc4\x8denost je zmo\xc5\xbenost, ki s\xc4\x8dasoma za\xc4\x8dne upadati oz. se iz\xc4\x8drpa, dlje oz. bolj intenzivno kot jo vzdr\xc5\xbeujemo. Nanjo pomembno vpliva izpolnjenost osnovnih fiziolo\xc5\xa1kih potreb, kot so spanec, prehrana, gibanje, sprostitev in po\xc4\x8ditek. Dolgotrajna prikraj\xc5\xa1anost za ustrezni spanec in po\xc4\x8ditek lahko povzro\xc4\x8di precenjevanje lastnih zmo\xc5\xbenosti in s\xc4\x8dasoma vodi v splo\xc5\xa1en upad kognitivnih zmo\xc5\xbenosti, pojavijo se napake in nepozornosti, ki vodijo do nezgod, materialnih in telesnih po\xc5\xa1kodb ter slabo opravljenih delovnih nalog. Neprespanost in utrujenost, ki presegata 48 ur, lahko prispevata k negativnim stranskim u\xc4\x8dinkom, kot so razdra\xc5\xbeljivost, agresija in splo\xc5\xa1en upad kognitivnih zmo\xc5\xbenosti._NEWLINE_Dolgoro\xc4\x8dni vplivi FSK na zdravje \xc5\xa1e niso znani, vendar pa je mo\xc5\xbeno, da bodo izvirali iz dolgotrajnega odlaganja po\xc4\x8ditka, sprostitve in spanca, ki lahko vodi v splo\xc5\xa1no izgorelost. Nezadosten in nekakovosten spanec je tudi povezan s pove\xc4\x8danim tveganjem za razvoj vrste bolezni, od kardiovaskularnih, prek motenj razpolo\xc5\xbeenja, do verjetnej\xc5\xa1ega in zgodnej\xc5\xa1ega razvoja demenc in Alzheimerjeve bolezni.\n_START_SECTION_\nUporaba na delovnem mestu\n_START_PARAGRAPH_\nUporaba FSK naj bi bila najbolj prisotna pri poklicih, ki so kognitivno intenzivni, ter tistih, od katerih je odvisna varnost in \xc5\xbeivljenja drugih ter pri izmenskem ali no\xc4\x8dnem delu (npr. piloti, letalski kontrolorji, zaposleni v zdravstvu, sploh kirurgi in medicinske sestre, prevozniki, borzni posredniki in finan\xc4\x8dniki). Njena raz\xc5\xa1irjenost je pogosto omenjena tudi v \xc2\xbbstart-up\xc2\xab podjetjih in pri programerskih poklicih, kot npr. v Silicijevi dolini, kjer so dolgi delovni dnevi in no\xc4\x8di ter visoka tekmovalnost \xc5\xbee skoraj samoumevni. Raba FSK naj b omogo\xc4\x8dala pove\xc4\x8danje produktivnosti, ve\xc4\x8djo koncentracijo, la\xc5\xbeje soo\xc4\x8danje z zahtevnimi in pomembnimi intelektualnimi in delovnimi izzivi ter hitro prilagajanje ritmom dneva in no\xc4\x8di. Posameznik lahko usmeri pozornost le na nalogo, ki jo trenutno izvaja in izlo\xc4\x8di vse ostale mote\xc4\x8de dejavnike.\n_START_SECTION_\nKritika\n_START_PARAGRAPH_\nFSK se pogosto uporabljajo za bla\xc5\xbeenje simptomov, kot so padajo\xc4\x8da pozornost, slaba koncentracija, umska preobremenjenost, zaspanost in utrujenost. Vendar pa s svojimi u\xc4\x8dinki ne naslavljajo samih vzrokov, ki obi\xc4\x8dajno izvirajo iz nezadostnega po\xc4\x8ditka, spanca in umske sprostitve, zato lahko predstavljajo le kratkotrajno bla\xc5\xbeenje ali krepitev, ne pa dolgoro\xc4\x8dne re\xc5\xa1itve. Na dolgi rok tak\xc5\xa1no odlaganje regeneracije vodi v neravnovesje ter v umsko in tudi fizi\xc4\x8dno iz\xc4\x8drpanost, ki s\xc4\x8dasoma lahko napreduje v izgorelost ter pojav razli\xc4\x8dnih resnih bolezni, motenj in okvar. Na ravni posameznika je pomembno poznavanje alternativnih pristopov h krepitvi kognicije, ki vklju\xc4\x8dujejo ustrezen spanec, po\xc4\x8ditek, telesno gibanje in razli\xc4\x8dne tehnike umskega urjenja.\n_START_SECTION_\nMikrodoziranje\n_START_PARAGRAPH_\nMikrodoziranje je sicer tehnika, ki se uporablja za preu\xc4\x8devanje novih farmakolo\xc5\xa1kih u\xc4\x8dinkovin, pri kateri raziskovalci testnemu subjektu dajo tako majhne odmerke neke u\xc4\x8dinkovine, da ti \xc5\xa1e nimajo opaznih zdravilnih ali potencialno toksi\xc4\x8dnih u\xc4\x8dinkov, vendar vseeno dovolj velike, da ti pri testirancu spro\xc5\xbeijo celi\xc4\x8den odziv. Ta tehnika raziskovalcem tako omogo\xc4\x8da manj tvegano preu\xc4\x8devanje farmakolo\xc5\xa1kih u\xc4\x8dinkovin._NEWLINE_Mikrodoziranje s psihedeliki pa se nana\xc5\xa1a na zau\xc5\xbeitje tako majhnih odmerkov psihedelika, da ti \xc5\xa1e ne spro\xc5\xbeijo psihedeli\xc4\x8dnih u\xc4\x8dinkov, v smislu opaznih sprememb zaznavanja in miselnih procesov, torej lahko posameznik nemoteno opravlja svoje vsakodnevne obveznosti, vendar pa naj bi pri posamezniku pove\xc4\x8dali njegovo ustvarjalnost in u\xc4\x8dinkovitost, oja\xc4\x8dalo voljo in \xc4\x8dutenje okolice, izbolj\xc5\xa1alo njegovo izrazno mo\xc4\x8d in komunikativnost, ter zmanj\xc5\xa1ali ob\xc4\x8dutke tesnobe in depresivnih misli._NEWLINE_\xc5\xa0tevilo ljudi, ki uporabljajo mikrodoziranje za izbolj\xc5\xa1anje u\xc4\x8dinkovitosti na delovnem mestu \xc2\xa0nara\xc5\xa1\xc4\x8da, vendar pa ni bila do danes o njegovih kratkoro\xc4\x8dnih in dolgoro\xc4\x8dnih u\xc4\x8dinkih narejena \xc5\xa1e nobena klini\xc4\x8dna raziskava.\n_START_SECTION_\nFadimanova raziskava\n_START_PARAGRAPH_\nEdini, ki se je do sedaj sistemati\xc4\x8dno lotil preu\xc4\x8devanja u\xc4\x8dinkov mikrodoziranja, je James Fadiman. Ravnokar izvaja raziskavo, pri kateri zbira poro\xc4\x8dila ljudi o njihovi izku\xc5\xa1nji mikrodoziranja psihedelikov. Pred nekaj leti je v enem svojih del analiziral nekaj poro\xc4\x8dil posameznikov o njihovi izku\xc5\xa1nji z mikrodoziranjem. Posamezniki so poro\xc4\x8dali o tem, da so imeli ve\xc4\x8d energije, bili bolj ustvarjalni, la\xc5\xbeje dosegali in tudi ostajali v \xc2\xbbflow\xc2\xab stanju (stanje, v katerem smo popolnoma predani svoji dejavnosti, smo kot v toku in do\xc5\xbeivljamo optimalno izku\xc5\xa1njo). Na svoje delo so bili zlahka osredoto\xc4\x8deni, njihov um je bil izostren, skoraj brez prestanka so delali tudi po pet ur skupaj ter dosegali bolj\xc5\xa1e rezultate. Delo je postalo ustvarjalna igra. Bili so bolj zavzeti in strastni pri svojem delu in v njem resni\xc4\x8dno u\xc5\xbeivali. Poleg tega so poro\xc4\x8dali o bolj\xc5\xa1i komunikaciji in odnosih z drugimi, postali so bolj odprti, bolj so se zavedali sebe in okolice. Eden od posameznikov je poro\xc4\x8dal tudi o tem, da ga je delovanje z ve\xc4\x8d energije s\xc4\x8dasoma utrudilo, zato je bila zanj zelo pomembna dovolj\xc5\xa1na koli\xc4\x8dina dobrega spanca. Eden od udele\xc5\xbeencev te preliminirane raziskave je poudaril pomembnost tega, da mikrodoziramo s pravimi nameni in izra\xc5\xbeamo spo\xc5\xa1tovanje do psihedelikov, kar je tudi sicer eden najpomembnej\xc5\xa1ih faktorjev pri jemanju psihedelikov, ki pomembno vpliva na psihedeli\xc4\x8dno izku\xc5\xa1njo.\n_START_SECTION_\nAnekdoti\xc4\x8dni viri o u\xc4\x8dinkih mikrodoziranja\n_START_PARAGRAPH_\nPoleg preliminarne raziskave Fadimana obstaja o mikrodoziranju tudi kar nekaj anekdoti\xc4\x8dnih virov, predvsem v obliki poro\xc4\x8danja ljudi o njihovih izku\xc5\xa1njah v \xc4\x8dlankih na raznih spletnih straneh. Tudi ti poro\xc4\x8dajo o zelo podobnih u\xc4\x8dinkih, torej predvsem o vi\xc5\xa1ku energije ("psihedeli\xc4\x8dna kava") in posledi\xc4\x8dno ve\xc4\x8dji iz\xc4\x8drpanosti ob koncu dneva, ve\xc4\x8dji odprtosti, hvale\xc5\xbenosti, potrpe\xc5\xbeljivosti, \xc2\xbbflow-u\xc2\xab, ustvarjalnosti, ve\xc4\x8dji duhovnosti in zmanj\xc5\xa1anju depresije in anksioznosti.\n_START_SECTION_\nOsnovni napotki uporabe\n_START_PARAGRAPH_\nTako Fadiman kot tudi \xc5\xa1tevilne spletne strani opozarjajo na uporabo nekaterih osnovnih napotkov za manj tvegano mikrodoziranje:\xc2\xa0_NEWLINE_1) Za\xc4\x8deti je potrebno z manj\xc5\xa1im odmerkom in opazovati u\xc4\x8dinke, ki jih ima psihedelik na posameznika (cilj je dose\xc4\x8di odmerek, ki ne bo oviral pri vsakodnevnih aktivnostih),_NEWLINE_2) Tekom mikrodoziranja slediti normalni rutini, sploh pri spanju in prehrani._NEWLINE_3) Upo\xc5\xa1tevati Fadimanovo metodo in jemati odmerke na \xc5\xa1tiri dni.\n_START_SECTION_\nKritika\n_START_PARAGRAPH_\n- Psihedeliki so prepovedana substanca, kar mo\xc4\x8dno ote\xc5\xbeuje njihovo rabo, sploh na delovnem mestu, kjer bi te njihova uporaba lahko stala tudi slu\xc5\xbebe (ob morebitnem testiranju). Zaradi ilegalnosti je potrebno psihedeli\xc4\x8dne substance pridobivati na \xc4\x8drnem trgu, torej posameznik nikoli ne ve, kako "\xc4\x8diste" so (to pa doziranje pravih odmerkov \xc5\xa1e toliko bolj ote\xc5\xbei)._NEWLINE_- Potrebne so raziskave, ki bi sistemati\xc4\x8dno preu\xc4\x8devale tako kratkotrajne kot dolgotrajne u\xc4\x8dinke mikrodoziranja. Zaradi ilegalnosti psihedelikov pa je trenutno \xc5\xa1e vedno zelo te\xc5\xbeko pridobiti dovoljenje za izvajanje raziskav. Vendar pa bi bilo to, glede na nara\xc5\xa1\xc4\x8dajo\xc4\x8di trend njihove uporabe \xc5\xa1e toliko bolj potrebno._NEWLINE_- U\xc4\x8dinek psihedelikov je mo\xc4\x8dno odvisen od tega, ali jih uporabljamo s pravimi nameni, v pravem kontekstu in s spo\xc5\xa1tovanjem do substance. Gotovo je zelo vpra\xc5\xa1ljiv namen, \xc4\x8de psihedelike na skoraj vsakodnevni ravni uporabljamo za doseganje \xc4\x8dim ve\xc4\x8dje konkuren\xc4\x8dnosti podjetja in \xc4\x8dim ve\xc4\x8dje u\xc4\x8dinkovitosti pri delu preko svojih zmo\xc5\xbenosti._NEWLINE_- Zelo problemati\xc4\x8dno je, da na vsakodnevni ravni potrebujemo katerokoli u\xc4\x8dinkovino za doseganje zahtev na\xc5\xa1ega delovnega mesta. Uporaba substanc ne sme slu\xc5\xbeiti kot nadomestilo za zdravo delovno okolje.'